Schlumberger-Bernhart Grauburgunder Vom löss 2025
I det naturskønne Markgräflerland i det sydlige Baden på grænsen mellem Tyskland, Frankrig og Schweiz ligger Privatweingut Schlumberger-Bernhart. Dette er Burgunderland, og ikke ret mange forstår at udnytte potentialet til fulde som dette hus. Med kun 10 hektar jord er de blandt de mindste VDP vinbønder i hele Tyskland, og fokuset er næsten 100% på Grau, Weiss og Spätburgunder samt Chardonnay, der vokser på et underlag af kalk fra Juratiden samt Löss. Alle druer håndplukkes skånsomt ved den helt rigtige modenhed, og vinene får lov til at gære langsomt i stål eller egetræsfade. I marken er der fuld fokus på at arbejde både regenerativt og skånsomt og man arbejder efter biodynamiske principper. Vinen får den tid den skal bruge til at lagre til den er helt klar, og alle vines gæres helt ud for tørre og udtryksfulde vine der afspejler området og årgangen. Johanna Bernhart har siden 2022 overtaget i kælderen efter sin far Ulrich, og har sat endnu mere fokus på at lade druerne og årgangen tale for sig selv. Udover husets klassiske vine har hun tilført et legende aspekt i serien Spielweise, hvor vinene bliver mere naturlige i stilen men uden at fokus derfor mistes Denne vin er lavet på druen Grauburgunder også kendt som Pinot Gris. Vinen gærer på ståltanke og får lov at ligge 6 mdr. på gærresterne, en process der er med til at give fylde og fedme til vinen. Grauburgunder drikkes der rigtig meget af i Tyskland, da druen er utrolig versatil, og kan bruges både som tørstslukker og til mad. I glasset er vinen fin strågul, og duften er præget af melon, pærer, hvide stenfrugter samt et let præg af nødder. I munden er vinen fyldig, men balanceret af en ret fin syre, og en lang finish. Drik den til pil selv rejer, på terrassen ,til salte snacks eller charcutterie